

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL JONO IVOŠKOS PETICIJOS**

2021 m. kovo 17 d.

Vilnius

Lietuvos Respublikos Seimo Peticijų komisija (toliau – Peticijų komisija) 2021 m. kovo 17 d. posėdyje iš esmės išnagrinėjo Jono Ivoškos peticiją „Dėl esamos Lietuvos Respublikos Seimo rinkimų tvarkos ir parlamentaro pareigų dubliavimo su kitomis pareigomis neatitikties konstitucinėms nuostatoms“, kurioje pateiktas pasiūlymas inicijuoti Lietuvos Respublikos Seimo rinkimų įstatymo pakeitimus, susijusius su Seimo narių rinkimų sistemos, rinkimų organizavimo pagrindų, kandidatų į Seimo narius kėlimo bei kitais Seimo rinkimų klausimais, ir priėmė sprendimą šį pasiūlymą atmesti.

Peticijų komisija šį sprendimą priėmė atsižvelgusi į Lietuvos Respublikos teisingumo ministerijos pateiktą nuomonę ir dėl šių motyvų:

Lietuvos Respublikos Konstitucija nenustato konkrečios Seimo narių rinkimų sistemos, rinkimų organizavimo pagrindų, kandidatų į Seimo narius kėlimo bei kitų Seimo rinkimų klausimų. Pagal Konstitucijos 55 straipsnio 3 dalies nuostatą tai palikta spręsti įstatymų leidėjui, kuris turi plačią diskreciją. Tačiau įstatymų leidėjas, įtvirtindamas atitinkamą Seimo narių rinkimų sistemą, privalo paisyti Konstitucijos normų ir principų, konstitucinės Seimo, kaip Tautos atstovybės, sampratos. Kadangi Konstitucijoje nenumatyta vienokia ar kitokia rinkimų sistema, įstatymų leidėjas pasirinko mišrią Seimo rinkimų sistemą, kuri Seimo rinkimų įstatyme įtvirtinta nuo pat šio įstatymo pirmosios – 1992 m. liepos 9 d. – redakcijos įsigaliojimo. Taip pat pažymėtina, kad mišri rinkimų sistema taikoma ir įvairių Europos demokratinių šalių (Vokietijos Federacinės Respublikos, Italijos Respublikos ir kt.) parlamentų rinkimuose.

Lietuvos Respublikos Konstitucinis Teismas, turintis išimtinę konstitucinę kompetenciją tirti ir spręsti, ar bet kuris Seimo, Lietuvos Respublikos Prezidento arba Lietuvos Respublikos Vyriausybės aktas, taip pat bet kuris referendumu priimtas aktas (jo dalis) neprieštarauja bet kuriam aukštesnės galios teisės aktui, ir pirmiausia Konstitucijai, formuodamas teisės doktriną bei pabrėždamas atstovaujamųjų institucijų rinkimų svarbą, yra konstatavęs, jog konstitucinėje demokratijoje politinių atstovaujamųjų institucijų formavimui yra keliami ypatingi reikalavimai. Šios institucijos negali būti formuojamos tokiu būdu, kad kiltų abejonių dėl jų legitimumo, teisėtumo, *inter alia* dėl to, ar renkant asmenis į politines atstovaujamąsias institucijas nebuvo pažeisti demokratinės teisinės valstybės principai (Konstitucinio Teismo 2004 m. lapkričio 5 d. išvada). Konstitucinis Teismas 2003 m. gegužės 30 d. nutarime pažymėjo, kad pagal Konstitucijos 55 straipsnio 1 dalį Seimą sudaro Tautos atstovai – Seimo nariai. Konstitucinis Seimo nario – Tautos atstovo – statusas reiškia, kad Seimo narys nėra kurios nors teritorinės bendruomenės, piliečių bendrijos ar grupės, politinės partijos ar kurios nors kitos organizacijos atstovas; jis atstovauja visai Tautai ir Seimo nario mandatas negali būti naudojamas Seimo nario ar jam artimų asmenų arba kitų asmenų privačiai naudai gauti, jų asmeniniais ar grupiniais interesais, kandidatą į Seimo narius iškėlusių ar jį rėmusių politinių partijų ar politinių organizacijų, visuomeninių organizacijų, kitų organizacijų ar kitų asmenų interesais, teritorinių bendruomenių, Seimo nario rinkimų apygardos rinkėjų interesais. Konstitucinėje doktrinoje taip pat pripažįstama, kad laisvojo mandato principas galioja ne tik pagal mažoritarinę rinkimų sistemą išrinktiems Seimo nariams, tačiau ir tiems, kurie mandatą įgijo dalyvaudami proporciniuose (partijų sąrašų) rinkimuose. Taigi, Seimo narys, net ir išrinktas daugiamandatėje rinkimų apygardoje, neprivalo įgyvendinti politinės partijos ar rinkimų apygardos rinkėjų valingų nurodymų, o turi veikti vadovaudamasis Tautos ir Lietuvos valstybės interesais.

Be to, Seimo rinkimų įstatymas numato, kad daugiamandatės rinkimų apygardos biuletenyje rinkėjas, balsuodamas už tam tikrą kandidatų sąrašą, biuletenio laukeliuose įrašo penkių pasirinktų šio sąrašo kandidatų rinkimų numerius. Reitinguoti, tai yra atiduoti pirmumo balsus – viena iš rinkėjo teisių. Reitinguoti galima bet kurį sąrašo kandidatą ir, kuo daugiau rinkėjų atiduos pirmumo balsų kandidatui, tuo jis pakils į aukštesnę sąrašo vietą. Tokiu būdu Lietuvoje galutinio kandidatų sąrašo eilę nustato ne politinės partijos, o rinkėjai.

Atkreiptinas dėmesys, kad Konstitucijos 55 straipsnio 1 dalyje įtvirtintas tiesioginės rinkimų teisės principas reikalauja, kad Seimo nariai būtų renkami be tarpininkų. Aiškinant šio principo turinį pažymėtina, jog Konstitucinis Teismas yra konstatavęs, kad įstatymų leidėjas, reguliuodamas rinkimų santykius, negali nustatyti tokio teisinio reguliavimo, kuris sudarytų prielaidas už rinkėją balsuoti kitam asmeniui (nebent rinkėjas šios savo konstitucinės teisės dėl sveikatos būklės negalėtų įgyvendinti pats) (Konstitucinio Teismo 2004 m. lapkričio 5 d. išvada, Konstitucinio Teismo 2008 m. spalio 1 d. nutarimas), todėl Seimo rinkimų įstatymo 4 straipsnyje yra nustatyta, kad Seimo narius rinkėjai renka be tarpininkų.

Aiškinant lygios rinkimų teisės principą pripažįstama, jog jis *inter alia* reiškia, kad organizuojant ir vykdant rinkimus visi rinkėjai turi būti traktuojami vienodai, kiekvieno rinkėjo balsas yra lygiavertis bet kurio kito rinkėjo balsui ir turi vienodą reikšmę nustatant balsavimo rezultatus (Seimo rinkimų įstatymo 3 straipsnis). Taigi, Konstitucijoje įtvirtintas lygių rinkimų principas suteikia kiekvienam rinkėjui lygią galimybę daryti įtaką rinkimų rezultatams. Šis principas yra konstitucinio piliečių lygiateisiškumo principo pasireiškimo konkreti forma.

Seimo rinkimų įstatymo 42 straipsnio 2 dalyje reglamentuojama, kad asmuo, įrašytas į kandidatų sąrašą daugiamandatėje rinkimų apygardoje, turi teisę tuo pat metu būti iškeltas kandidatu į Seimo narius ir vienoje vienmandatėje rinkimų apygardoje. Kaip yra konstatavęs Konstitucinis Teismas, tokia Seimo narių rinkimų sistema, kai dėl Seimo narių mandatų varžosi į politinių partijų kandidatų sąrašus įrašyti kandidatai ir politinių partijų iškelti kandidatai, pagal Konstituciją yra galima, jeigu užtikrinama galimybė Seimo rinkimuose dalyvauti ir piliečiams, neįrašytiems į politinių partijų kandidatų sąrašus ar ne jų keliamiems (Konstitucinio Teismo 2008 m. spalio 1 d. nutarimas). Taigi, minėta įstatymo nuostata pati savaime nepažeidžia lygių rinkimų principo esmės, kadangi kiekvienas pasyviosios rinkimų teisės subjektas gali siekti būti įtrauktas į atitinkamą politinės partijos kandidatų sąrašą. Ir tik nuo atskirų kandidatų politinio aktyvumo priklauso, kaip jis pasinaudos įstatymų leidėjo suteiktomis galimybėmis.

Pažymėtina, kad Peticijų komisija taip pat nusprendė pareiškėjo Jono Ivoškos peticiją perduoti susipažinti su joje pateiktais pasiūlymais Seimo valdybos 2021 m. kovo 17 d. sprendimu   
Nr. SV-S-65 „Dėl darbo grupės Lietuvos Respublikų rinkimų sistemos analizei atlikti ir reikalingų įstatymų projektams parengti sudarymo“ sudarytai darbo grupei.

Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Jono Ivoškos peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt